O‘zbekiston Respublikasi Ichki ishlar vazirligining Davlat yo‘l harakati xavfsizligi xizmati xodimlarini moddiy rag‘batlantirish tizimini yanada takomillashtirish chora-tadbirlari to‘g‘risida

O‘zbekiston Respublikasi Ichki ishlar vazirligi Davlat yo‘l harakati xavfsizligi xizmatining faoliyatini samarali tashkil etish va kadrlar salohiyatini oshirish, shuningdek, xodimlarini moddiy rag‘batlantirish tizimini yanada takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligining Davlat yo‘l harakati xavfsizligi xizmatida (keyingi o‘rinlarda DYHXX deb ataladi) xizmat intizomining yuqori darajasini saqlash, shuningdek, 2018 — 2022-yillarda O‘zbekiston Respublikasida yo‘l harakati xavfsizligini ta’minlash konsepsiyasini to‘liq va samarali amalga oshirish uchun O‘zbekiston Respublikasi Ichki ishlar vazirligi tomonidan:
 egallab turgan lavozimida ish staji 5 yildan ortiq bo‘lgan DYHXX xodim va rahbarlari 35 foizining ichki rotatsiyasi amalga oshirilgani, shu jumladan ular ichki ishlar organlarining boshqa xizmatlariga o‘tkazilgani va bu borada 2018-yil oxirigacha rotatsiya ko‘rsatkichlarini 70 foizgacha yetkazish chora-tadbirlarini tizimli asosda amalga oshirish nazarda tutilgani;
 Toshkent shahar Ichki ishlar bosh boshqarmasining Yo‘l harakati xavfsizligi boshqarmasida shaxsiy xavfsizlik bo‘limi, Qoraqalpog‘iston Respublikasi Ichki ishlar vazirligi va viloyatlar ichki ishlar boshqarmalarining yo‘l harakati xavfsizligi boshqarmalarida shaxsiy xavfsizlik guruhlari tashkil etilib, kadrlar bilan to‘liq ta’minlangani ma’lumot uchun qabul qilinsin.
 2. O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasining yuridik shaxsni tashkil etmasdan Davlat yo‘l harakati xavfsizligi xizmatining moddiy-texnika bazasini rivojlantirish, xodimlarini rag‘batlantirish va mukofotlash jamg‘armasi (keyingi o‘rinlarda Jamg‘arma deb ataladi) tashkil etilsin. 
 3. Belgilab qo‘yilsinki:
 yo‘l harakati qoidalari buzilganligi uchun DYHXX xodimlari tomonidan solinadigan jarimalar summasining 10 foizi shuningdek, avtotransport vositalari oynalarining tusini o‘zgartirishga (qoraytirishga) ruxsatnoma berishdan tushadigan mablag‘lar Jamg‘arma mablag‘larini shakllantirish manbai hisoblanadi, maxsus avtomatlashtirilgan foto va videofiksatsiya texnika vositalari qayd etgan yo‘l harakati qoidalari buzilganligi uchun jarima summasidan tashqari;
 Jamg‘arma mablag‘laridan faqat DYHXX xodimlarini har oy pul bilan mukofotlash uchun shuningdek, avtotransport vositalari oynalarining tusini o‘zgartirish (qoraytirish) uchun sarflanadigan materiallarni xarid qilish bilan bog‘liq harajatlarni qoplash, DYHXX moddiy-texnika bazasini rivojlantirish va qonunchilikda belgilangan boshqa maqsadlarda foydalaniladi.
 4. O‘zbekiston Respublikasi Ichki ishlar vazirligi ikki hafta muddatda:
 Moliya vazirligi bilan birgalikda Jamg‘arma mablag‘larini shakllantirish va sarflash tartibi to‘g‘risidagi nizomni ishlab chiqsin va tasdiqlasin, unda DYHXX xodimlarining lavozimlari ro‘yxati, ularni rag‘batlantirishning aniq shartlari va mezonlarini belgilashni nazarda tutsin;
 DYHXX xizmatiga olinadigan nomzodlarning shaxsiy odob-axloq fazilatlariga nisbatan qat’iy talablarni ishlab chiqsin va tasdiqlasin.
 5. O‘zbekiston Respublikasi Hukumatining ilovaga muvofiq ayrim qarorlariga o‘zgartirishlar va qo‘shimcha kiritilsin.
 6. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Moliya vaziri J.A. Qo‘chqorov va Ichki ishlar vaziri P.R. Bobojonov zimmasiga yuklansin.
 1. Vazirlar Mahkamasining 2010-yil 2-apreldagi 62-son qarori (O‘zbekiston Respublikasi QT, 2010-y., 4-son, 14-modda) bilan tasdiqlangan Vazirliklar, davlat qo‘mitalari va idoralarning budjetdan tashqari jamg‘armalariga yo‘naltirilayotgan davlat bojlari, yig‘imlar va soliq bo‘lmagan to‘lovlardan, ma’muriy va moliyaviy jazolardan ajratmalar miqdorlarida:
 a) 9-pozitsiya quyidagi tahrirda bayon etilsin:
 b) quyidagi mazmundagi havola qo‘shilsin:
 *******) Ushbu mablag‘larning 10 foizi O‘zbekiston Respublikasi Ichki ishlar vazirligining Davlat yo‘l harakati xavfsizligi xizmati xodimlarini rag‘batlantirish va mukofotlash jamg‘armasiga yo‘naltiriladi.
 2. Vazirlar Mahkamasining “O‘zbekiston Respublikasi ichki ishlar organlarining moddiy-texnika bazasini mustahkamlash chora-tadbirlari to‘g‘risida” 2017-yil 14-avgustdagi 626-son qarorida:
 a) 5-band quyidagi tahrirda bayon etilsin: 
 “5. O‘zbekiston Respublikasi Ichki ishlar vazirligi va Moliya vazirligining quyidagilar uchun undiriladigan jarimalar summasidan ajratiladigan mablag‘lar miqdorini ko‘paytirish to‘g‘risidagi taklifiga rozilik berilsin:
 maxsus avtomatlashtirilgan foto va videofiksatsiya texnika vositalari qayd etgan yo‘l harakati qoidalari buzilganligi uchun jarima summasidan tashqari, yo‘l harakati qoidalari buzilganligi uchun 8 foizdan 55 foizgacha;
 maxsus avtomatlashtirilgan foto va videofiksatsiya texnika vositalari qayd etgan yo‘l harakati qoidalari buzilganligi uchun 8 foizdan 50 foizgacha”; 
 b) 7-band o‘z kuchini yo‘qotgan deb hisoblansin.